[pic] | EIROPAS KOPIENU KOMISIJA | Briselē, 19.05.2004. SEC(2004) 621 galīgā redakcija KOMISIJAS PAZIŅOJUMS PADOMEI UN EIROPAS PARLAMENTAM Kodoliekārtu demontāža un atkritumu apsaimniekošanaSaistības kodolenerģijas jomā, kas izriet no Kopīgā pētniecības centra (KPC) darbībām saskaņā ar Euratom līgumu Šī dokumenta versija ir kopsavilkums no pamatdokumenta franču valodā SEC(2004) 621, galīgā redakcija SATURS 1. Kopsavilkums 3 2. PAZIŅOJUMA MĒRĶIS 6 3. SLĒDZIENI 7 1. KOPSAVILKUMS Kopīgo pētniecības centru (KPC) izveidoja 60. gadu sākumā saskaņā ar Euratom līgumu. Iesākumā pilnībā domāts kodolpētījumiem, tas vēlāk dažādoja savu darbību. Darbības kodolenerģijas jomā vēl šodien veido 30 % no visām KPC darbībām un ir veltītas drošumam un drošībai, kas ir KPC prioritāte un galvenie aspekti kodolenerģijas mierīgā izmantošanā Eiropā. Šodien vēl nav noteikts konkrēts datums šo darbību izbeigšanai, kuru turpināšana varētu prasīt jaunu iekārtu vai jaunu laboratoriju būvniecību. Saskaņā ar Euratom līgumu KPC ir jāpārvalda tās kodoliekārtu mantojums, jo īpaši jānojauc apstādinātās iekārtas. Šim nolūkam ar Eiropas Parlamenta un Padomes kopīgu vienošanos ir izveidota budžeta pozīcija. 1999. gadā Komisija nolēma nekavējoties uzsākt novecojušu iekārtu demontāžas programmu, sauktu par D&WM[1]. Lai to īstenotu, Komisija piemēroja jaunu doktrīnu, ko pieņēmušas vairums ES dalībvalstu, dodot priekšroku tūlītējai demontāžai, nevis „atliktai” demontāžai, lai samazinātu iekārtu radioaktīvo vielu ietekmi. Šī paziņojuma mērķis ir izklāstīt pilnu provizorisko programmu, kurā iekļauta visu pastāvošo (apstādināto vai ekspluatācijā esošo) iekārtu demontāža un esošo vai demontāžā radušos atkritumu apstrāde. Šim nolūkam ir izteiktas atbilstošas hipotēzes un, šai programmai beidzoties, visas pastāvošās iekārtas būs demontētas un atkritumi izvesti. Protams, ka šī programma regulāri tiks pārskatīta un vajadzīgajā brīdī tajā būs jāņem vērā iespējamās jaunās iekārtas, kas varētu tikt uzbūvētas. KPC kodoliekārtas Lielākā daļa Isprā (I) atrodošos kodoliekārtu ir novecojušas jau pirms vairākiem gadiem. Tās ir pilnībā slēgtas, un tāpēc tās ir jānojauc. Pārējās KPC kodoliekārtas, kas atrodas Petenā (Nīderlande), Gēlā (Beļģija) un Karlsrūē (Vācija), vēl tiek izmantotas. To demontāža, iespējams, sāksies agrākais 2015. gadā, varbūt tikai 2025. gadā vai vēlāk. Tomēr, negaidot šos datumus un saskaņā ar IAEA ieteikumiem par kodoliekārtu demontāžu un atkritumu apsaimniekošanu, Komisija paredz izstrādāt darbojošos iekārtu demontāžas un to apkopes plānus līdz demontāžas darbību īstenošanai. KPC veic demontāžas un atkritumu apsaimniekošanas darbības četrās vietās, jo sevišķi Isprā, kopš 1999. gada. Komisija izklāstīja savu programmu un nodomus Padomei un Eiropas Parlamentam savā paziņojumā COM(1999) 114. Paziņojums COM(1999) 114 Padomei un Eiropas Parlamentam iesniegtā paziņojuma COM(1999) 114 mērķis bija izklāstīt pirmo šo iekārtu demontāžas programmas versiju un informēt abas institūcijas par Komisijas lēmumu uzsākt tādu programmu. Tolaik iesniegtajā programmā galvenokārt bija runa par „vēsturiskajām saistībām”, t.i., par apstādinātajām iekārtām un to ekspluatācijas laikā uzkrāto atkritumu apsaimniekošanu. Šo „vēsturisko saistību” attīrīšanas izmaksas tika novērtētas 230 milj. EUR1998 apmērā, darbojošos iekārtu nojaukšana („nākotnes saistības”) 223 milj. EUR1998 apmērā (paziņojumā noapaļotas uz 220 milj. EUR1998), vai kopā 453 milj. EUR1998. Programmas atjaunināšana 2002. gada beigās KPC veica jaunu „vēsturisko” un „nākotnes” saistību analīzi. Tolaik lēstā kopējā summa bija 941 milj. EUR2003. Saskaņā ar Revīzijas palātas prasību programmu pārbaudīja no ārpuses pieaicinātu un šai jomā pieredzējušu uzņēmumu konsorcijs. Konsorcijs novērtēja izmaksas 1069 milj. EUR apmērā, kas ir par 13,6 % vairāk nekā KPC aplēsē. Papildu „green field” opcijas izmaksas, kas ietvēra augsnes atjaunošanu tās sākotnējā stāvoklī, tika novērtētas 76 milj. EUR2003 apmērā. Komisija uzskata, ka šīs jaunākās KPC un konsorcija aplēses ir relatīvi līdzīgas, ņemot vērā darba raksturu un neskaidrības, ar ko saskaras šāda programma. Tā atzīmē arī to, ka abu organizāciju aplēšu pamatā ir dati, kas nebija pieejami pirmās izvērtēšanas laikā (pilnīga uzskaite un jauni radioloģiskie dati). Ņemot vērā to, ka zeme, uz kuras atrodas Euratom iekārtas, pieder trešajām personām, piesardzības nolūkos Komisija izvēlas „green field” opciju. Programmas kopējās izmaksas 1145 milj. EUR2003 apmērā starp četriem centriem ir sadalītas šādi: - 56,3 % Isprai (645 miljoni euro), - 34,0 % Karlsrūei (389 miljoni euro), - 6,0 % Petenai (69 miljoni euro), - 3,7 % Gēlai (42 miljoni euro). Programmas izmaksu pieauguma analīze Programmas izmaksu pieaugums izriet no dažādiem iemesliem. - Ierobežojumu palielināšanās un, sekojoši, atkritumu gala uzglabāšanas izmaksu pieaugums. Tas ir ievērojams Euratom iekārtu uzņēmējvalstīs, jo īpaši Beļģijā un Itālijā, kur paredzētās izmaksas tika pārskatītas un stipri pieaugušas. - Likumdošanas par atkritumu pārvaldību un uzglabāšanu attīstība uzņēmējvalstīs. Stingrākas prasības atkritumu raksturošanai (modernāka spektometrija), kas prasa jaunākos instrumentus; stingrākas specifikācijas attiecībā uz iepakojumu, tika samazināts atbrīvojuma līmenis. - Izdevumi, kas ir saistīti ar personālu, kurš piedalās novecojušo iekārtu pārvaldībā. - Veicamo uzdevumu un tehnisko grūtību atkārtota izvērtēšana. - „Neraksturīgu” atkritumu apstrāde un izvešana: kodolmateriāli (jauna un izlietota kodoldegviela), sārmainie metāli (Na un NaK). - Īstenojamā demontāžas darba pilnīga atkārtota pārskatīšana, jo īpaši vēl izmantojamās iekārtas („nākotnes saistības”). Risku un neskaidrību samazināšana vai likvidēšana Kā jebkura šāda rakstura programma, arī šī ietver riskus un neskaidrības. Ir divu veidu „fiziskie” riski: „parastie” riski, kas pastāv liela mēroga būvlaukumos, un „kodolriski”, kas izriet no manipulācijām ar radiāciju saturošiem vai piesārņotiem materiāliem. Parasto negadījumu riski (krišana, sasišanās, apdegums, elektriskās strāvas trauma, utt.) ir tādi paši kā jebkurā citā šāda mēroga būvlaukumā. Kopumā ņemot, demontāžas darbos rodas maz negadījumu, kas izriet no labas sagatavošanās visām operācijām, kas saistītas ar šo procesu kvalitātes nodrošināšanu, un attiecas uz jebkuriem darbiem kodoljomā. KPC piemēro šos pasākumus, lai novērstu negadījumus, kas skar personas un īpašumu, ļaujot šāda veida darbu veikšanā piedalīties tikai pieredzējušām firmām. Kodolrisks ir ievērojami samazinājies apstādinātās iekārtās, vēl jo vairāk tad, kad kodoldegviela tikusi izvesta, jo šī operācija vienmēr notiek pirms demontāžas. Tomēr, tā kā tur atrodas atkritumi un piesārņotas vai radioaktīvas iekārtas, vēl joprojām pastāv piesārņojuma izplatīšanas risks vai pakļaušana jonizējošam starojumam (piesārņojuma izplatīšanās risks vēl pieaug, kad iekārtas noveco un netiek pienācīgi uzturētas, kas ir viens no iemesliem, kāpēc novecojušo iekārtu demontāža jāveic pēc iespējas ātrāk). Piesārņojuma izplatīšanas riska pārvaldīšanu veic KPC personāls un uzņēmumi, kam ir pieredze darbā kodoljomā. Tas notiek, izolējot nojaucamās iekārtas (norobežošana, ventilācija, filtrācija) un piemērojot stingrus noteikumus atkritumu apstrādē un uzglabāšanā. Risks tikt pakļautam jonizējošam starojumam tiek kontrolēts, piemērojot tā saucamo ALARA (līdz zemākajam iespējamajam līmenim sasniedzamo) metodi, kas liek, piemēram, salīdzināt dažādus iespējamos scenārijus un to radioloģisko ietekmi, ievērot piemērotu bioloģisko aizsardzību, proti, aizsargapģērba un elpošanas aparātu valkāšanu. Protams, šo aizsardzības pasākumu ievērošana attiecībā uz personālu un vidi vēl jo vairāk veicina plašas sabiedrības un vides aizsardzību. Neskatoties uz tehniskajiem riskiem, joprojām pastāv finansiālie riski: - Atkritumu apstrādes un gala uzglabāšanas izmaksu pieaugums: šis risks pastāv četrās KPC uzņēmējvalstīs gan tāpēc, ka nav noteikta izvešanas instrumenta, kas atbrīvotu ražotāju no jebkādiem finansiāliem ierobežojumiem (Vācijā un Itālijā), un/vai tāpēc, ka izmaksas var pieaugt līdz vēlākām nojaukšanas operācijām (2015.-2030.). Tas ir viens no iemesliem Padomes direktīvas[2] izstrādē, kas paredz paātrināt gala uzglabāšanas centru izveidošanu valstīs, kurās tādu nav. Tomēr, neatkarīgi no uzņēmējvalsts, būtu loģiski domāt, ka dažu dalībvalstu pieredze un padziļināta izpēte šodien ļautu labāk novērtēt gala apstrādes un uzglabāšanas izmaksas, kas tādējādi tiktu labāk pārvaldītas nākotnē. - Starptautisko un nacionālo tiesību aktu attīstība attiecībā uz atkritumu apstrādi, uzglabāšanu un apglabāšanu, noteikumi par radioloģisko aizsardzību (ekspluatācijas devu robeža), kodolvielu transportēšanas noteikumi, u.c. - Administratīvo ierobežojumu pieaugums: normatīvo aktu pieaugums, sarežģītākas administratīvās procedūras (sabiedriskās aptaujas), u.c. - Darbaspēka izmaksu pieaugums un inflācija. - Klasiskie „ražošanas” riski attiecībā uz līgumsaistībām ar pakalpojumu sniedzējiem un piegādātājiem. Lai pārvarētu šos riskus, ir veikts noteikts skaits preventīvo pasākumu. Papildus neatkarīgu ekspertu grupas konsultācijai un pieredzējušu uzņēmumu pētījumiem un darbiem, kas veikti reaktoros, ir izveidojušies cieši kontakti ar valsts iestādēm. Tas ir jo īpaši noticis Itālijā, lai iegūtu valsts iestāžu atbalstu apstrādātu atkritumu uzglabāšanai un novērstu risku vēlreiz likt pārstrādāt atkritumus, kamēr tiks atvērta gala uzglabāšanas novietne. Pateicoties organizatoriskajai struktūrai un pārvaldības metodēm, tika īstenoti nozīmīgi ilgtermiņa rūpnieciskie projekti, kā arī informācijas apmaiņa ar valsts iestādēm, kas atbildīgas par līdzīgu programmu īstenošanu dalībvalstīs. Caurskatāmība Iepriekš aprakstītie pasākumi ļaus izsekot programmai un to atjaunināt vismaz ik gadu, kā arī nodrošinās efektīvas saziņas iespējas starp ieinteresētajām pusēm: Padomi un Eiropas Parlamentu, valsts iestādēm un pašvaldībām uzņēmējvalstīs, un sabiedrību. Komisija lūdz Padomei un Parlamentam pieņemt zināšanai šī paziņojuma saturu. 2. PAZIŅOJUMA MĒRĶIS Šajā paziņojumā tika atjaunota Eiropas Parlamentam un Padomei sniegtā informācija par to, kā attīstās novecojušu kodoliekārtu demontāžas un kodolatkritumu apsaimniekošanas programma (programmaD&WM[3]), ko Komisija uzsāka 1999. gadā. Šis jaunais paziņojums ir atbilde uz Padomes un Eiropas Parlamenta prasību iesniegt programmas D&WM ilgtermiņa rīcības plānu. Šai nolūkā tā iesniedz KPC 2002. un 2003. gadā īstenotās programmas atkārtotu izvērtējumu, ko veicis uzņēmumu konsorcijs ar labu pieredzi šai jomā (turpmāk saukts „konsorcijs”). 3. SLĒDZIENI Eiropas Parlamentam un Padomei 1999. gadā iesniegtā programma tikusi pilnībā pārskatīta saskaņā ar abu iestāžu, Revīzijas palātas un KPC valdes rekomendācijām. Tā tikusi atjaunota, lai vienlaicīgi ņemtu vērā konteksta attīstību (jauna likumdošana, jaunas ārējās izmaksas) un padziļinātu Komisijas „atbildību” izskatīšanu – gan „vēsturisko” (drošības saglabāšana, pastāvošo atkritumu apstrāde un apturēto iekārtu demontāža), gan „nākotnes” (ekspluatācijā esošo iekārtu demontāža un attiecīgo atkritumu apstrāde). KPC uzdeva no ārpuses pieaicināto uzņēmumu konsorcijam izskatīt programmu, kāda tā tika izstrādāta 2002. gadā. Konsorcijs atbalstīja programmas ievirzi un apstiprināja KPC izstrādātās budžeta aplēses, palielinot summu par 13%. Neatkarīgu ekspertu grupa, kas konsultē KPC, iepazinās ar konsorcija ziņojumu un atbalstīja tā slēdzienus. Komisija ir gandarīta par programmas D&WM izskatīšanas procesu un gala bilanci. Tā uzskata, ka konsorcija aplēses apstiprina KPC veikto novērtējumu. Tā ir saprātīgi konservatīva, kas ļauj vajadzības gadījumā kompensēt vienmēr iespējamās nejaušības, ņemot vērā iepriekš plaši aprakstītās neskaidrības. Tā ir gandarīta par KPC valdes atbalstu, kas sniegts šim paziņojumam. Komisija, tātad, turpinās īstenot programmu D&WM. Tā paredz katru gadu atjaunot un nodrošināt novērtējumu un veikt atbilstīgu pārskatu reizi četros gados. Pilnīga informācija par katru pārskatu tiks iesniegta Eiropas Parlamentam un Padomei. [1] D&WM: Decommissioning and Waste Management (Demontāža un atkritumu apstrāde) [2] Priekšlikums Padomes Direktīvai (Euratom) par izlietotās kodoldegvielas un radioaktīvo atkritumu pārvaldību COM(2003) 32, galīgā redakcija [3] D&WM: Decommissioning and Waste Management (Demontāža un atkritumu apstrāde).N.B. : Franču termins „déclassement” ekvivalents angļu terminam „decommissioning” maz lietots franču valodā vai citā nozīmē, (piemēram atkritumu deklasēšana) šai paziņojumā tiek lietots vārds „démantèlement”. Tas ietver terminu „decommissioning” vai „dismantling”, vadoties no konteksta.